**Gyakorlati tanácsokkal támogatja a NÉBIH a fakereskedő vállalkozásokat**

**Útmutatót készített a Nemzeti Élelmiszerlánc-biztonsági Hivatal (NÉBIH) a fakereskedő vállalkozások részére. A hasznos gyakorlati tanácsokat tartalmazó dokumentum a vonatkozó jogszabályok alkalmazásában és a faanyag nyomon követéséhez használt nyilvántartások szakszerű vezetésében nyújt segítséget. A hatóság ezzel az iránymutatással is támogatja a jogszerűen működő fakereskedő vállalkozások helyzetének megerősítését, illetve az illegális fakitermelés visszaszorítását.**

A tűzifaszezon közeledtével a faanyag útjának nyomon követése – a kitermelés helyétől egészen a kandallóig – egyre fontosabb minden érintett szereplő számára. A NÉBIH az illegális fakitermelések visszaszorítása és a jogszerűen működő fakereskedő vállalkozások helyzetének megerősítése érdekében egész évben, folyamatosan végzi a faanyag-kereskedelmi lánc szereplőinek ellenőrzését.

A hatóság eddigi vizsgálatai arra világítottak rá, hogy a faanyag nyomon követéséhez használt nyilvántartásoknál még a jogkövető vállalkozások esetében is előfordulnak olykor hiányosságok, szabálytalanságok. Ezen tapasztalatok hívták életre a NÉBIH tájékoztatóját, amely minden eddiginél részletesebb, gyakorlatias útmutatásokkal igyekszik segíteni a szabályszerű működésre törekvő fakereskedő vállalkozások munkáját.

A [NÉBIH honlapján közzétett tájékoztató anyag](http://portal.nebih.gov.hu/-/faanyag-nyomon-kovetesehez-alapvetoen-szukseges-adatok) részletekbe menően ismerteti a nyilvántartások lehetséges elemeit és azok célszerű működtetését.

A faanyag eredetének nyomon követése a faanyag-kereskedelmi lánc minden egyes szereplőjénél fontos, mert csak ilyen módon biztosítható, hogy a vásárlók az erdők fenntartása mellett kitermelt, jó minőségű tűzifához jussanak, a fakereskedelemmel foglalkozó vállalkozások pedig egyenlő eséllyel folytathassák tevékenységüket.

2017. október 5.

Nemzeti Élelmiszerlánc-biztonsági Hivatal